Uitspraak oor kragskepe verwelkom(Foto: The Green Connection) Karpowership, die Turkse maatskappy wat hoop om krag aan Suid-Afrika te lewer, se aansoek om te appelleer teen ŉ besluit om nie omgewingstoestemming aan hom toe te staan nie, het misluk. Hoewel dit in sommige kringe bestempel word as ŉ terugslag in die land se pogings om die voortslepende energiekrisis op te los, is die besluit uit omgewingsgeledere verwelkom. Karpowership het verlede jaar ŉ tender gekry om sowat 2 000 MW elektrisiteit ingevolge die land se noodopwekkingsplan te lewer. Die minister van omgewingsake, Barbara Creecy, het egter die maatskappy se aansoek afgekeur weens klagtes oor die uitwerking van die kragskepe op vissers en plaaslike ekostelsels. Die maatskappy wil sy kragskepe – wat elektrisiteit van gasaangedrewe kragsentrales op skepe lewer – by Richardsbaai aan die Ooskus, Coega aan die Suidkus en Saldanhabaai aan die Weskus vasmeer. Hiervoor het hy toestemming van die departement van openbare ondernemings nodig en die maatskappy is boonop gewikkel in ŉ hofstryd met ŉ ander bieër aan wie die kontrak nie toegestaan is nie. Die appèlaansoek wat van die hand gewys is, is nou nog ŉ hekkie in Karpowership se pad. Creecy het bevind daar is sekere gapings en prosedurele foute in die maatskappy se aansoek wat nie tydens die appèlproses reggestel kan word nie. Een van die maatskappy Karpowership se kragskepe. (Foto: Karpowership) Karpowership het aan Bloomberg gesê hy sal nou toegelaat word om sy aansoek te wysig en dit opnuut in te dien. Hy hoop ook dat ŉ besluit daaroor hierdie keer veel vinniger geneem sal word. Dit het meer as ŉ jaar geduur om ŉ besluit te neem nadat Karpowership sy aanvanklike appèlaansoek in Julie verlede jaar ingedien het. Liziwe McDaid, woordvoerder van die drukgroep The Green Connection, het die minister geloof vir die besluit. “Na ons mening is die minister se besluit – om haar departement se verwerping van die Karpowership-projek te handhaaf – heeltemal korrek. Haar besluit om die saak na die betrokke owerheid terug te verwys, is egter onbevredigend en lyk soos ŉ uitvlug. “As jy die omvattende en verdoemende appèlbesluit deurlees, meen ons dit sou meer gepas gewees het as Karpowership beveel is om heeltemal van voor af te begin,” sê McDaid. “Dit laat die vraag ontstaan: waarom het die minister nie so gesê nie?” Die organisasie sê die besluit is goeie nuus vir kleinskaalse vissers met wie daar in die eerste plek nie behoorlik oorleg gepleeg is nie. Neville van Rooy, The Green Connection se gemeenskapskoördineerder, sê dit is ook belangrik dat ŉ studie oor onderwatergeraas gedoen word om die uitwerking van die Karpowership-projek op die seelewe – waarop die vissers vir ŉ bestaan staatmaak – te bepaal. “Nog ŉ belangrike stelling wat in die appèlbesluit vervat word, is dat sogenaamde ontwikkelingsprojekbesluite wat deur enige departement geneem word, nie omgewingsregte kan vertrap nie. “Die foute in hierdie omgewingsimpakstudie is velerlei en uitgestippel vir almal om te lees,” sê Van Rooy. Solene Smith, ŉ visser van die gebied, sê hulle het uit die staanspoor gewaarsku dat die Karpowership-projek ŉ verwoestende uitwerking op die oseaan gaan inhou. “Die gevaar wat dit inhou, kan letterlik die einde van ons gemeenskappe beteken. Ons pleit by die regering om eerder groener en meer volhoubare kragoplossings te soek,” sê sy. Ook Coastal Links Saldanha het die besluit verwelkom. “Die beskerming van die omgewing is noodsaaklik vir die voortbestaan van ons gemeenskappe. Ons gaan voort om saam te baklei teen olie- en gasmaatskappye wat ons omgewing bedreig. “Ons vra die regering om projekte van stapel te stuur wat sleutel-ekostelsels in ons gebied beskerm en herstel,” sê Natalie-Jane van Wyk, ŉ jeugverteenwoordiger van Coastal Links.